**Paskirtas naujasis „ORLEN Lietuva“ generalinis direktorius Zbigniew Paszkowicz**

2024 m. lapkričio 11 d., Vilnius

Lenkijos kapitalo grupės ORLEN valdomos akcinės bendrovės „ORLEN Lietuva“ generaliniu direktoriumi paskirtas energetikos sektoriuje 30 metų patirtį sukaupęs Zbigniew Paszkowicz. Gamyklą Mažeikiuose bei terminalus Būtingėje ir Mockavoje valdančios bendrovės naujasis vadovas pareigas eiti pradėjo lapkričio 5-ąją.

„Esu dėkingas „ORLEN Lietuva“ valdybai už parodytą pasitikėjimą skiriant mane Lietuvoje veikiančios bendrovės vadovu. Turime ambicingų tikslų atliepti rinkos iššūkius kartu su labai motyvuota komanda Mažeikiuose, Būtingėje bei Mockavoje“, – sakė naujasis „ORLEN Lietuva“ generalinis direktorius Zbigniew Paszkowicz.

Z. Paszkowicz pridūrė, jog į naujas energijos formas transformuojantis visai ORLEN Grupei, Lenkijos kapitalo grupė taip pat vertina naujas investicijas Lietuvoje, ypač atsinaujinančios energetikos srityje.

Beveik 25 metų patirtį sektoriuje Z. Paszkowicz sukaupė organizacijoje LOTOS, pradėjęs nuo Gdansko perdirbimo gamyklos specialisto pareigų, o šį karjeros etapą pabaigė būdamas šios bendrovės viceprezidentu. Ši gamykla šiuo metu yra ORLEN Grupės dalis.

Naujasis „ORLEN Lietuva“ vadovas yra baigęs mechanikos studijas Gdansko technologijų universiteto Laivų tyrimų institute, vėliau Prancūzijos institute „École Nationale Supérieure du Pétrole et des Moteurs“ įgijo inžinieriaus laipsnį vidaus degimo variklių ir angliavandenilių panaudojimo centre.

ORLEN grupė – tai integruota, diversifikuotą veiklą vykdanti energetikos įmonių grupė, įtraukta į prestižinius „Fortune Global 500“ ir „Platts TOP250“ sąrašus. ORLEN grupė šiandien veikia dešimtyje rinkų: Lenkijoje, Čekijos Respublikoje, Vokietijoje, Lietuvoje, Slovakijoje, Vengrijoje, Austrijoje, Kanadoje, Norvegijoje ir Pakistane. Nuo 2006 m. ORLEN Lietuvoje investavo beveik 4,5 mlrd. JAV dolerių.